**ΛΕΞΙΛΟΓΙΚΟΣ ΠΙΝΑΚΑΣ ενότητας 3**

***Άγνωστες λέξεις***

1. ***κόσμηση***= στολισμός
2. ***κοσμητικός***= κατάλληλος για στολισμό
3. ***κοσμιότης/-τητα***= ευπρέπεια, σεμνότητα
4. ***κοσμικός***= ο σχετικός με τον κόσμο, με το σύμπαν (π.χ. κοσμικό διάστημα) // ο σχετικός με την κοινωνία, ο εγκόσμιος (π.χ. κοσμικές συγκεντρώσεις) // λαϊκός (αντιθ.: κληρικός) // ο κοινωνικός, που συχνάζει σε κοινωνικές εκδηλώσεις και σε κέντρα διασκεδάσεως (π.χ. κοσμικός τύπος)
5. ***κοσμογονία***= η δημιουργία του κόσμου // το σύνολο των μύθων και των παραδόσεων που ερμηνεύουν την προέλευση του κόσμου // αναδημιουργία
6. ***κοσμογραφία***= στοιχειώδεις γνώσεις αστρονομίας
7. ***κοσμοκράτωρ (-ορας)***= κυρίαρχος του κόσμου
8. ***κοσμοπολίτης***= άνθρωπος που θεωρεί τον εαυτό του πολίτη του κόσμου, διεθνιστής // ο ταξιδεμένος σε πολλούς τόπους και γνώστης των συνηθειών ξένων λαών.
9. ***ακοσμία***= αταξία, ακαταστασία // απρέπεια, ασχημοσύνη, κακή διαγωγή
10. ***υπόκοσμος***= το σύνολο των προσώπων που ζουν στο περιθώριο της κοινωνίας και έξω από την ηθική τάξη καις συχνά παρανομούν.
11. ***κοσμικότητα***= η ιδιότητα του κοσμικού τύπου, η αγάπη για την κοσμική ζωή
12. ***κοσμάκης***= ο πολύς λαός και ιδιαίτερα οι φτωχοί και απλοϊκοί άνθρωποι
13. ***κοσμοθεωρία***= η φιλοσοφική αντίληψη για τα μεγάλα ζητήματα της ύπαρξης (για τη ζωή, το θάνατο, την ηθική κλπ)
14. ***κοσμοϊστορικός***= αυτός που έχει ιστορική σημασία για όλο τον κόσμο
15. ***κοσμοναύτης***= αστροναύτης
16. ***κοσμοκαλόγερος***= άνθρωπος που ζει στον κόσμο έχοντας όμως απαρνηθεί τα εγκόσμια, αν και δεν έχει πάρει το μοναχικό σχήμα (έτσι ονομάζεται ιδιαίτερα ο Αλ. Παπαδιαμάντης)
17. ***απόκοσμος***= αυτός που ζει αποκομμένος από τον κόσμο, που αποφεύγει τις συναναστροφές, ο ακοινώνητος // ο μη γήινος, αυτός που ανήκει σε άλλο κόσμο, υπερφυσικός, μυστηριακός

**ΑΣΚΗΣΕΙΣ**

***Α-****Να συμπληρώσεις τα κενά στις παρακάτω φράσεις με την κατάλληλη από τις λέξεις που βρίσκονται από κάτω σε παρένθεση σε τυχαία σειρά (στον σωστό τύπο)*

1. Στην εκδήλωση παρευρέθηκε κόσμος και …………………..
2. Ο Παπαδιαμάντης αναφέρεται συχνά ως …………………….
3. Η ενδυμασία μέσα στον ναό πρέπει να είναι …………………..
4. Η ……………………… ατμόσφαιρα του παλιού σπιτιού μας έκανε όλους να αισθανθούμε άβολα και λίγο τρομαγμένοι.
5. Έχει γυρίσει όλο τον κόσμο, είναι πραγματικός …………………………. και να έχει τέτοιες οπισθοδρομικές αντιλήψεις!
6. Τα άτομα του ……………………… συνήθως εμπλέκονται σε παράνομες δραστηριότητες.
7. Η Άλωση της Κωνσταντινουπόλεως υπήρξε ………………………….. γεγονός για την εποχή της.
8. Οι …………………………… κάνουν ειδική προετοιμασία, προκειμένου να ανταπεξέλθουν στις δύσκολες συνθήκες του διαστήματος.
9. Η ………………………. διδασκαλία του Ιησού Χριστού είναι το κύριο αντικείμενο του μαθήματος των Θρησκευτικών.

***(κοσμοϊστορικός, κοσμοπολίτης, κοσμοσωτήριος, κοσμάκης, απόκοσμος, κόσμιος, κοσμοναύτης, κοσμοκαλόγερος, υπόκοσμος)***

***Β-****Να συμπληρώσεις τα κενά στις παρακάτω φράσεις με την κατάλληλη από τις λέξεις που βρίσκονται δίπλα σε παρένθεση (στον σωστό τύπο)*

1. Καλό είναι στις εκθέσεις σας να χρησιμοποιείτε ……………………. επίθετα. ***(κόσμιος, απόκοσμος, κοσμητικός)***
2. Στο μάθημα της ………………………. μαθαίνουμε πολύ ενδιαφέροντα πράγματα για τις κινήσεις των πλανητών. ***(κοσμογραφία, κοσμογονία, κοσμοθεωρία)***
3. Σαν ………………………. άνθρωπος που είναι έχει ανοιχτό μυαλό και διευρυμένες αντιλήψεις. ***(απόκοσμος, κόσμιος, κοσμογυρισμένος)***
4. Ο Μέγας Αλέξανδρος με τις εκτεταμένες κατακτήσεις του έγινε πραγματικός ……………………….. στην εποχή του. ***(κοσμοπολίτης, κοσμοκράτορας, κοσμοναύτης)***
5. Όλη η …………………………. του περιστρέφεται γύρω από την πεποίθησή του ότι στη δημιουργία του κόσμου μας συνέβαλαν οι εξωγήινοι. ***( κοσμοθεωρία, κόσμηση, κοσμογονία)***
6. Πραγματική ………………………. σήμερα στο κέντρο της πόλης! Δεν έβρισκες πουθενά να παρκάρεις και όλα τα μαγαζιά ήταν γεμάτα. ***(ακοσμία, κοσμογονία, κοσμοπλημμύρα )***
7. Η ……………………….. στη συμπεριφορά σου στο σχολείο τιμά και εσένα και την οικογένειά σου, καθώς αποδεικνύει καλή ανατροφή. ***(ακοσμία, κοσμιότητα, κοσμικότητα)***
8. Κινείται άνετα στους …………………….. κύκλους. ***(κόσμιος, κοσμητικός, κοσμικός)***